หอการค้ามองมาตรการกระตุ้นเศรษฐกิจภาครัฐดัน GDP ปี 60 โตเพิ่ม 0.5%
หอการค้าประเมินมาตรการกระตุ้นเศรษฐกิจภาครัฐดัน GDP ปี 60 โตเพิ่ม 0.5% จากคาดการณ์ 3.5-4%
20 ธ.ค. 2559

นายวิชัย อัศรัสกร รองประธานกรรมการหอการค้าไทย ประเมินว่า มาตรการกระตุ้นเศรษฐกิจของภาครัฐที่ออกมา จะเข้ามาช่วยผลักดันให้เศรษฐกิจไทยในปี 60 ขยายตัวเพิ่มขึ้นอีก 0.5% จากที่คาดการณ์เดิมไว้ที่ระดับ 3.5-4.0% ขณะที่มองว่าการส่งออกจะฟื้นตัวมาเติบโตได้ 0-2%
ส่วนในปี 59 คาดว่าเศรษฐกิจไทยจะขยายตัวได้ 3.3-3.5% และการส่งออกหดตัวในช่วง -1 ถึง 0%
สำหรับปัจจัยสนับสนุนเศรษฐกิจไทยและแรงขับเคลื่อนที่สำคัญในปีหน้าจะมาจากการใช้จ่ายและมาตรการกระตุ้นเศรษฐกิจหลายโครงการของภาครัฐ การใช้จ่ายและการลงทุนของภาครัฐที่ยังเป็นส่วนสำคัญที่จะช่วยผลักดันให้เศรษฐกิจไทยฟื้นตัว รวมถึงภาคการท่องเที่ยวที่มีการขยายตัวได้ต่อเนื่อง
ส่วนปัจจัยที่ยังต้องติดตาม คือ ความไม่แน่นอนของเศรษฐกิจโลก โดยเฉพาะผลจากแนวนโยบายของรัฐบาลของนายโดนัลด์ ทรัมป์ ว่าที่ประธานาธิบดีคนใหม่ของสหรัฐ, การปรับขึ้นดอกเบี้ยของธนาคารกลางสหรัฐ, ความเสี่ยงทางการเมืองในภูมิภาคยุโรป และเศรษฐกิจจีนที่ชะลอตัวลง 